C 323/94
HU
Az Európai Unió Hivatalos Lapja
2022.8.26.
5.3.5.
Ezzel egyidejűleg a tiltott kábítószerek tilalmának tényleges érvényesítéséhez hatékony munkára van szükség a társadalom alapjait illetően, hogy a függőséggel küzdők ne maradjanak magukra, hanem támogatást kapjanak azon döntésük során, hogy többé nem nyúlnak drogokhoz.
Annak ellenére, hogy egyre több közpénzt fordítanak a kábítószer-kereskedelemmel szembeni fellépésre, a függőség leküzdésében nyújtott segítség még mindig hatalmas problémát jelent.
Ezért az EUDA – az uniós tagállamok bevált gyakorlatainak figyelembevételével – munkájának jelentősebb részét szentelhetné a kábítószer-használat pszichológiai okainak.
5.3.6.
Az Unión belüli kábítószerpiac globális és regionális megközelítéséhez nyomon kell követni és szoros figyelemmel kell kísérni, milyen fejlemények tapasztalhatók a kábítószerek és tiltott szerek előállítása terén a hagyományosan kockázatot jelentő régiókban, így Dél-Amerikában, Afganisztánban, Afrikában, Kínában, Törökországban és a Nyugat-Balkánon.
Az, hogy a szervezett bűnözői csoportok tevékeny és folyamatosan változó szerepet játszanak a kábítószer-kínálat dinamikájának változásában és a jogellenes kereskedelemben, állandó és összehangolt erőfeszítéseket követel meg nemzetközi szinten valamennyi érintett szervezet részéről, különös tekintettel a végrehajtás és a határellenőrzés területén működőkre.
Csak az intenzív együttműködés segíthet feltérképezni a kábítószer-folyosókat azok eredményes felszámolása érdekében. 5.4.
Nemzeti kapcsolattartó pontok 5.4.1.
A nemzeti kapcsolattartó pontok szerepét és funkcióit bővíteni kell.
Munkájuk jelentősen eltér a különböző uniós országokban.
Egyes nemzeti kapcsolattartó pontok tájékoztatási, elemzési, tudományos kutatási, szakértői tanácsadási és kiadói tevékenységet is ellátnak.
A nemzeti kapcsolattartó pontok fő céljai közé kell tartoznia a módszeresebb nyomon követésnek, az adatok szabványosított gyűjtésének, az értékelésnek és osztályozásnak, valamint az Unión belüli kábítószer-kereslettel és -kínálattal kapcsolatos információk feldolgozásának, tárolásának, elemzésének és terjesztésének.
A nemzeti kapcsolattartó pontoknak drogpolitikát és aktív válaszlépéseket kell kidolgozniuk az e téren fennálló helyzetre.
Törekedniük kell az információszolgáltatásra, támogatva a nemzeti kormányok tevékenységét és a drogokkal és a kábítószer-függőséggel kapcsolatos nemzeti politika kialakítását.
5.4.2.
A nemzeti kapcsolattartó pontok kulcsszerepet játszanak abban, hogy eredményesen és gyorsan végre lehessen hajtani az EUDA új megbízatását.
Csak a nemzeti kapcsolattartó pontok megerősített és megfelelően összehangolt hálózata képes biztosítani a vonatkozó adatokat, nemcsak visszamenőlegesen, hanem – ami a legfontosabb – az új káros szerek megjelenésére, felderítésére és azonosítására, valamint lehetséges terjesztési csatornáira stb. vonatkozóan is.
Mivel ehhez komoly laboratóriumi kapacitásokat kell kiépíteni, elő kell mozdítani a regionális összefogást és klasztereket, a nagy kockázatú térségek köré csoportosulva, például az EU külső határain, a tipikus drogbehozatali útvonalak közelében stb.
5.4.3.
A nemzeti kapcsolattartó pontokat a lehető leghatékonyabban kell támogatni és ellátni közös iránymutatásokkal és módszertanokkal, hogy összehasonlítható adatokat és mutatókat lehessen gyűjteni, ami alapot nyújthat ahhoz, hogy a pusztán a kábítószerek és tiltott szerek terjedése ellen folytatott küzdelemtől a biztonsági és védelmi kérdések felé mozduljunk el.
5.4.4.
Ösztönözni kell a tagállamokat, hogy biztosítsanak több erőforrást a nemzeti kapcsolattartó pontok számára, beleértve egyebek mellett az információkat, a technológiákat és a finanszírozást.
Minden erőfeszítést meg kell tenni annak érdekében, hogy a nemzeti kapcsolattartó pontok segítséget kapjanak kapacitásuk megerősítéséhez, hogy meg tudjanak felelni új, kibővített megbízatásuknak, és jelentősebb szerepet tudjanak játszani.
5.4.5.
Emlékeztetni kell arra, hogy a szenvedélybetegséggel szembeni közösségi mechanizmusok létrehozása mellett az EUDA-nak – a tagállamokkal együttműködve – nemzeti együttműködési rendszereket kell kiépítenie a kábítószer-függőség veszélyének potenciálisan kitett csoportok körében végrehajtandó közös támogatási programok létrehozása és támogatása céljából.
Csak a helyi közösségeken belül kialakított erős kapcsolatok segíthetik elő a kábítószer-használat csökkentését.
Az EUDA felhasználhatná a portugál kormány által már bevezetett eszközöket, amelyek az eredményesnek bizonyult megoldások egyik jó példáját jelentik.
5.4.6.
Az EGSZB lehetőséget lát a nemzeti kapcsolattartó pontok jelentéstételi rendszerének javítására, elkerülendő, hogy további időt és erőforrásokat kelljen fordítani a kétszeres beszámolásra – hiszen a jelenlegi igények szerint a jövőbeni EUDA-nak és az ENSZ-nek is jelentést kell tenniük.
Kelt Brüsszelben, 2022. május 18-án.
az Európai Gazdasági és Szociális Bizottság elnöke Christa SCHWENG